Skupština Brčko distrikta

**Skupština Brčko distrikta Bosne i Hercegovine** jest predstavničko tijelo naroda i najviše zakonodavno tijelo u Brčko distriktu BiH sa sjedištem u gradu Brčko.

Prva prijelazna Skupština Brčko distrikta imenovana je nalogom međunarodnog supervizora za Brčko 21. marta 2000, dok je prva demokratski izabrana Skupština konstituisana 24. novembra 2004. Drugi saziv Skupštine konstituisan je 19. novembra 2008.

Skupština Brčko distrikta zakonodavno je tijelo Brčko distrikta, u čijoj je nadležnosti određivanje opće politike distrikta. Skupština se sastoji od 31 predstavnika, od kojih dva predstavnika predstavljaju nacionalne manjine u Brčko distriktu. Predstavnici se biraju na općim, slobodnim i otvorenim demokratskim izborima, tajnim glasanjem, u skladu sa zakonima Bosne i Hercegovine i Brčko distrikta. Mandat Skupštine traje 4 godine. Predstavnici imaju imunitet i ne mogu biti krivično ni građanskopravno odgovorni za počinjena djela, izražena mišljenja i glasove date za vrijeme obavljanja svojih dužnosti.

## Nadležnosti 
Nadležnosti Skupštine Brčko distrikta su:

* usvajanje Statuta distrikta, Poslovnika o radu Skupštine, proračuna i zakona Brčko distrikta i njihovih izmjena i dopuna;
* usvajanje odluka i rezolucija, u skladu sa Statutom i Poslovnikom o radu Skupštine;
* odlučivanje o javnim zajmovima i zaduživanjima Brčko distrikta;
* izbor i razrješenje predsjednika i potpredsjednika Skupštine i gradonačelnika Brčko distrikta i davanje suglasnosti na imenovanja zvaničnika;
* nadgledanje rada Vlade i cjelokupne uprave distrikta, naročito u pogledu upravljanja prihodima i rashodima;
* službena procjena rada gradonačelnika, direktora Direkcije za financije Brčko distrikta, ravnatelja Trezora, ravnatelja Porezne uprave, šefa Policije, ravnatelja Ureda za upravljanje javnom imovinom, glavnog revizora Ureda za reviziju i zvaničnika koji se imenuju uz suglasnost Skupštine, najmanje jednom godišnje na redovno zakazanoj sjednici;
* razmatranje godišnjih financijskih izvještaja koje sačinjavaju institucije Brčko distrikta za financijsku kontrolu, uključujući i Ureda za reviziju.
* pokretanje spora pred Ustavnim sudom Bosne i Hercegovine u skladu s članom 6.4 Ustava Bosne i Hercegovine.

Skupština ima predsjednika i potpredsjednika. Radi koordinacije u radu Skupštine, a naročito tokom priprema dnevnog reda, dva ili više zastupnika mogu oformiti zastupnički klub. U Skupštini se formiraju i skupštinske komisije, radi kvalitetnije pripreme nacrta zakona i obavljanja drugih dužnosti. Administrativnu podršku radu Skupštine pruža Stručna služba.

Svaki predstavnik, i gradonačelnik u ime Vlade, imaju pravo predlagati zakone. Za pripremu i dostavljanje Skupštini zakona koji se odnose na organizaciju i rad sudstva Brčko distrikta, Ureda za pravnu pomoć, Tužiteljstva Brčko distrikta BiH i Pravobranilaštva, kao i na reguliranje rada advokata i notara, nadležna je Pravosudna komisija.

## Spisak predsjednika 
## Trenutni saziv 
### Nacionalne manjine 
## Također pogledajte 
* Parlamentarna skupština Bosne i Hercegovine
* Parlament Federacije Bosne i Hercegovine
* Narodna skupština Republike Srpske
* Spisak gradonačelnika Brčko distrikta
* Vlada Brčko distrikta
* Međunarodni supervizor za Brčko

## Reference 
## Vanjski linkovi 
* Službena stranica

Kategorija:Institucije Brčko distrikta
Kategorija:Brčko distrikt
*
Brčko distrikt